གཅུང་དབྱིག་གཉེན་ཐོག་མར་བྱེ་བྲག་སྨྲ་བ་ལ་ཞུགས་ནས་ཐེག་ཆེན་ལ་མི་མོས་པས་གཅེན་ལ་ཡང་།ཀྱེ་མ་ཐོགས་མེད་ནགས་སུ་ལོ།།བཅུ་གཉིས་བར་དུ་ཏིང་འཛིན་བསྒྲུབས།།ཏིང་འཛིན་མ་གྲུབ་གླང་ཆེན་གྱི།།རྒྱབ་ཁལ་ལོངས་པའི་གྲུབ་མཐའ་བརྩམས།།ཞེས་སོགས་ཀྱལ་ཀ་བྱས་ཀྱང་ཕྱིས་སུ་ཐེག་ཆེན་ལ་དད་པར་གྱུར་ནས་གཅེན་ལས་བྱམས་ཆོས་སོགས་གསན་ཏེ།པྲ་ཀཱ་ར་ཎ་སྡེ་བརྒྱད་བརྩམས།དེ་ལྟར་བྱམས་ཆོས་ལྔ།ས་སྡེ་ལྔ།སྡོམ་རྣམ་གཉིས།པྲ་ཀཱ་ར་ཎ་སྡེ་བརྒྱད་རྣམས་ལ་བྱམས་པ་དང་འབྲེལ་བའི་ཆོས་ཉི་ཤུ་ཞེས་གྲགས་སོ།།